รัฐบาลชื่นชมผลสำเร็จการส่งออกมันสำปะหลังไทยช่วงครึ่งปีแรกปี 2565 กว่า 6 ล้าน 7 แสนตัน มูลค่า 8 หมื่น 2 พันล้านบาท
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลมุ่งดำเนินมาตรการประกันราคาผลผลิตและรายได้เกษตรกรมันสำปะหลังอย่างต่อเนื่อง อีกทั้งแสวงหาตลาดแก่ผู้ประกอบการค้ามันสำปะหลังทั้งภายในและต่างประเทศ โดยสำนักงานเศรษฐกิจการเกษตร รายงานการส่งออกผลิตภัณฑ์มันสำปะหลัง ได้แก่ มันเส้น มันอัดเม็ด แป้งดิบ แป้งแปรรูปและอื่นๆ (กากมัน และสาคู) ช่วง 6 เดือนแรกของปี 2565 มีอัตราการส่งออกแล้วกว่า 6 ล้าน 7 แสนตัน รวมมูลค่ากว่า 8 หมื่น 2 พันล้านบาท เมื่อเทียบกับช่วงเดียวกันของปี 2564 มีมูลค่าการส่งออกเพิ่มขึ้นร้อยละ 35.16 เกิดจากปัจจัยด้านสงคราม ที่ส่งผลต่อวัตถุดิบทางการเกษตรและอาหารทั่วโลก โรงงานอาหารสัตว์ฟื้นตัวจากผลกระทบโรคอหิวาต์แอฟริกาในสุกร โดยเฉพาะความต้องการมันเส้นเพื่อผลิตแอลกอฮอล์ของจีนสูง ทำให้ตลาดมันสำปะหลังไทยขยายตัวจากผลประชุมหารือระหว่างกรมการค้าภายใน และ 4 สมาคมมันสำปะหลัง ได้แก่ สมาคมการค้ามันสำปะหลังไทย สมาคมแป้งมันสำปะหลังไทย สมาคมโรงงานผลิตภัณฑ์มันสำปะหลังไทย และสมาคมโรงงานผู้ผลิตมันสำปะหลังภาคตะวันออกเฉียงเหนือ เมื่อวันที่ 19 สิงหาคมที่ผ่านมา คาดว่าการส่งออกผลิตภัณฑ์มันสำปะหลังช่วงครึ่งปีหลัง จะเพิ่มขึ้นในปริมาณ 4 ล้าน 2 แสน 5 หมื่นตัน คิดเป็นมูลค่า 4 หมื่น 7 พันล้านบาท ขณะที่ ตลอดทั้งปี 2565 จะมีปริมาณการส่งออกรวม 11 ล้านตัน คิดเป็นมูลค่ากว่า 1 แสน 3 หมื่นล้านบาท เพิ่มขึ้นร้อยละ 6 เมื่อเทียบกับปี 2564 หากยอดการส่งออกตรงตามที่คาดการณ์ไว้ มูลค่าการส่งออกมันสำปะหลังจะถือเป็นยอดสูงสุดในรอบ 15 ปี